Keywords

Summary



Keywords

1. Laisvas asmenų judėjimas – Įsisteigimo laisvė – Apribojimai

(EB 43 ir EB 48 straipsniai)

2. Laisvas asmenų judėjimas – Įsisteigimo laisvė – Apribojimai

(EB 43 ir EB 48 straipsniai)

Summary

1. Vien galimas dvigubas apmokestinimas, atsirandantis dėl įmonei tenkančios pareigos sumokėti, pirma, nacionalinio profesinio mokymo įmoką, grindžiamą skaičiavimu, kuriuo atsižvelgiama į jos padalinio kitoje valstybėje narėje darbo užmokesčio išlaidas, ir, antra, įmokas, susijusias su šios valstybės narės valstybine užimtumo politika, už šiame padalinyje įdarbintus darbuotojus, kai toks nepalankus apmokestinimas atsiranda dviem valstybėms narėms paraleliai naudojantis savo kompetencija mokesčių srityje, nėra Sutartimi draudžiamas apribojimas. Iš tiesų Sąjungos teisė, kokia yra dabar, tokioje situacijoje nenustato bendrų kompetencijos tarp valstybių narių pasidalijimo kriterijų, siekiant išvengti dvigubo apmokestinimo Europos Sąjungoje. Iš to išplaukia, kad, atsižvelgiant į galiojančią Sąjungos teisę, valstybės narės su sąlyga, kad laikosi Sąjungos teisės, turi tam tikrą autonomiją šioje srityje, todėl jos neprivalo pritaikyti savo mokesčių sistemos prie įvairių kitų valstybių narių mokesčių sistemų visų pirma tam, kad būtų išvengta dvigubo apmokestinimo, kuris atsiranda dėl to, kad minėtos valstybės paraleliai naudojasi savo kompetencija mokesčių srityje.

(žr. 25, 27–29 punktus)

2. EB 43 ir EB 48 straipsniais draudžiami valstybės narės teisės aktai, pagal kuriuos įmonė, kurios registruota buveinė yra šioje valstybėje, privalo mokėti tokią įmoką, kaip antai profesinio mokymo įmoką, kurios suma apskaičiuojama remiantis jos patiriamomis darbo užmokesčio išlaidomis, įskaitant susijusias su šios įmonės kitoje valstybėje narėje įsteigtu padaliniu, jei praktiškai tokiai įmonei kliudoma šio padalinio atžvilgiu pasinaudoti šiuose teisės aktuose numatytomis galimybėmis sumažinti minėtą įmoką ar galimybei jomis pasinaudoti.

Kadangi bendrovei, kuri turi buveinę nacionalinėje teritorijoje, praktiškai sunku pasinaudoti kitoje valstybėje narėje esančio padalinio atžvilgiu nacionalinės teisės aktuose numatytomis priemonėmis sumažinti bendrą mokėtinos profesinio mokymo įmokos sumą, šios bendrovės padėtis yra mažiau palanki nei bendrovės, vykdančios veiklą tik nacionalinėje teritorijoje. Todėl šis sunkumas gali atgrasyti šią bendrovę pasinaudoti EB 43 ir EB 48 straipsniuose numatyta įsisteigimo laisve ir yra šios laisvės apribojimas.

Toks apribojimas negali būti pateisintas būtinybe išsaugoti tokios sistemos, kaip antai profesinio mokymo įmokos, vientisumą, kai to, kad registruotą buveinę nacionalinėje teritorijoje turinčios bendrovės atveju atsižvelgiama į kitoje valstybėje narėje esančios verslo vietos visų darbuotojų darbo užmokestį, praktiškai nekompensuoja jokia šios įmonės galimybė pasinaudoti nacionalinės teisės aktuose numatytomis priemonėmis sumažinti bendrą mokėtinos įmokos sumą atskaitant šioje verslo vietoje patirtas mokymosi išlaidas. Be to, kalbant apie tikslą pagerinti darbuotojų mokymo lygį nacionalinėje darbo rinkoje, pažymėtina, kad nors bendros mokėtinos įmokos sumos sumažinimas atskaitant mokymosi išlaidas ne nacionalinėje teritorijoje iš tiesų galėtų sumažinti pajamas, skirtas šiam tikslui įgyvendinti, vis dėlto toks samprotavimas yra visiškai ekonominis ir todėl negali būti privalomasis bendrojo intereso pagrindas, pateisinantis tokį apribojimą.

(žr. 43–44, 47–49 punktus ir rezoliucinę dalį)